CELEX: 32019D0434
Language: ro
Date: 2019-02-27 00:00:00
Title: Decizia (UE) 2019/434 a Comisiei din 27 februarie 2019 privind propunerea de inițiativă cetățenească intitulată „Europe CARES – Educație incluzivă de calitate pentru copiii cu handicap” [notificată cu numărul C(2019) 1545]

19.3.2019   
               
               
                  RO
               
               
                  Jurnalul Oficial al Uniunii Europene
               
               
                  L 75/103
               
            
         DECIZIA (UE) 2019/434 A COMISIEI
         din 27 februarie 2019
         privind propunerea de inițiativă cetățenească intitulată „Europe CARES – Educație incluzivă de calitate pentru copiii cu handicap”
         
            
               [notificată cu numărul C(2019) 1545]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească (1), în special articolul 4,
         întrucât:
         
                     (1)
                  
                  
                     Obiectul propunerii de inițiativă cetățenească intitulată „Europe CARES – Educație incluzivă de calitate pentru copiii cu handicap” este formulat după cum urmează: „Dreptul la educație incluzivă al copiilor și adulților cu handicap din Uniunea Europeană”.
                  
               
                     (2)
                  
                  
                     Obiectivele propunerii de inițiativă cetățenească sunt formulate după cum urmează: „Peste 70 milioane de cetățeni ai UE au un handicap și 15 milioane de copii au nevoi speciale în materie de educație. Copiii și adulții cu handicap se confruntă cu obstacole excesive în exercitarea dreptului lor la o educație incluzivă de calitate. Mulți dintre aceștia sunt plasați în instituții specializate, iar cei din unitățile școlare obișnuite deseori nu primesc sprijin adecvat. Solicităm Comisiei Europene să elaboreze un proiect de lege privind un cadru comun al UE de educație incluzivă, care va garanta că niciun copil nu va fi lipsit de accesul la serviciile de intervenție timpurie, la educație și la tranziția către piața muncii.”
                  
               
                     (3)
                  
                  
                     În anexa la propunerea de inițiativă cetățenească sunt menționate domeniile specifice care urmează a fi incluse în cadrul comun al UE de educație incluzivă; acestea pot fi împărțite în următoarele categorii: „Intervenție timpurie, abilitare și reabilitare”; „Identificare – Detectarea handicapului copilului – Orientare – La cerere”; „Educație publică adecvată gratuită”; „Clauză de nerespingere”; „Implicarea părinților”; „Mediu mai puțin restrictiv”; „Plan de educație individualizat (PEI)”; „Mecanisme de evaluare alternative și certificare pe bază de abilități”; „Tranziția către piața muncii”; „Nediscriminare” și „Dezvoltare personală și formarea cadrelor didactice”.
                  
               
                     (4)
                  
                  
                     Tratatul privind Uniunea Europeană (TUE) consolidează cetățenia Uniunii și îmbunătățește în continuare funcționarea democratică a Uniunii prevăzând, printre altele, că fiecare cetățean trebuie să aibă dreptul de a participa la viața democratică a Uniunii prin intermediul unei inițiative cetățenești europene.
                  
               
                     (5)
                  
                  
                     În acest scop, procedurile și condițiile necesare pentru o inițiativă cetățenească ar trebui să fie clare, simple, ușor de aplicat și proporționale cu natura inițiativei cetățenești, astfel încât să încurajeze participarea cetățenilor și să aducă Uniunea mai aproape de cetățeni.
                  
               
                     (6)
                  
                  
                     În scopul punerii acestora în aplicare, tratatele prevăd:
                     
                                 —
                              
                              
                                 adoptarea de acte juridice care urmăresc combaterea discriminării bazate pe handicap, în temeiul articolului 19 alineatul (1) din Tratatul privind funcționarea Uniunii Europene (TFUE);
                              
                           
                                 —
                              
                              
                                 în ceea ce privește obiectivul de a dezvolta schimburi de informații și de experiență pe teme comune sistemelor de educație din statele membre, adoptarea de recomandări ale Consiliului sau de alte acte juridice care prevăd măsuri de stimulare pentru sprijinirea, coordonarea sau completarea acțiunilor statelor membre, excluzând orice armonizare a actelor cu putere de lege și a normelor administrative ale acestora, în temeiul articolului 165 alineatul (2) a patra liniuță și al articolului 165 alineatul (4) din TFUE;
                              
                           
                                 —
                              
                              
                                 în ceea ce privește obiectivul de a îmbunătăți formarea profesională inițială și cea continuă pentru a facilita integrarea și reintegrarea profesională pe piața muncii, adoptarea de recomandări ale Consiliului sau de alte acte juridice, excluzând orice armonizare a actelor cu putere de lege și a normelor administrative ale statelor membre, în temeiul articolului 166 alineatul (2) a doua liniuță și al articolului 165 alineatul (4) din TFUE.
                              
                           
               
                     (7)
                  
                  
                     Din aceste motive, propunerea de inițiativă cetățenească nu se află în mod vădit în afara sferei competențelor Comisiei de a prezenta o propunere de act juridic al Uniunii în scopul punerii în aplicare a tratatelor, în conformitate cu articolul 4 alineatul (2) litera (b) din regulament.
                  
               
                     (8)
                  
                  
                     În plus, s-a constituit comitetul cetățenilor și au fost desemnate persoanele de contact în conformitate cu articolul 3 alineatul (2) din regulament, iar propunerea de inițiativă cetățenească nu este nici vădit abuzivă, neserioasă sau vexatorie și nici vădit contrară valorilor Uniunii stabilite la articolul 2 din TUE.
                  
               
                     (9)
                  
                  
                     Prin urmare, propunerea de inițiativă cetățenească intitulată „Europe CARES – Educație incluzivă de calitate pentru copiii cu handicap” ar trebui înregistrată,
                  
               ADOPTĂ PREZENTA DECIZIE:
         
            Articolul 1
            Se înregistrează propunerea de inițiativă cetățenească intitulată „Europe CARES – Educație incluzivă de calitate pentru copiii cu handicap”.
         
         
            Articolul 2
            Prezenta decizie intră în vigoare la 4 martie 2019.
         
         
            Articolul 3
            Prezenta decizie se adresează organizatorilor (membrilor comitetului cetățenilor) propunerii de inițiativă cetățenească intitulată „Europe CARES – Educație incluzivă de calitate pentru copiii cu handicap”, reprezentați de doamna Maria Mădălina TURZA și doamna Violeta GIURGI, care acționează în calitate de persoane de contact.
         
         
            Adoptată la Bruxelles, 27 februarie 2019.
            
               
                  Pentru Comisie
               
               Frans TIMMERMANS
               
                  Vicepreședinte
               
            
         
         
            (1)  JO L 65, 11.3.2011, p. 1.